Rami Malek

Rami Said Malek (* 12. máj 1981, Torrance, Kalifornia, USA) je americký herec egyptského pôvodu, ktorý bol ocenený cenou Academy Awards, za svoj herecký výkon vo filme Bohemian Rhapsody (2019).

 Detstvo a mladosť 

Malek sa narodil v meste Torrance, v štáte Kalifornia, egyptským imigrantským rodičom. Má identické dvojča menom Sami a staršiu sestru Jasmine. Vyrastal v Sherman Oaks, hovoril egyptskou arabčinou a bol vychovávaný v koptsko-ortodoxnej viere.

Ako dieťa mal problémy so začleňovaním a často mu nesprávne vyslovovali meno, čo ho priviedlo k tvorbe postáv a napodobňovaniu hlasov. Navštevoval Notre Dame High School, kde objavili jeho talent na dramatickú interpretáciu, čo mu umožnilo rozhodnúť sa pre herectvo.

Po maturite v roku 1999 študoval herectvo na University of Evansville, strávil semester v Anglicku a absolvoval stáž v Eugene O’Neill Theater Center, kde sa zoznámil s dramatikom Augustom Wilsonom. V roku 2003 získal titul BFA a v roku 2017 univerzita ocenila jeho úspechy cenou Young Alumnus Award.

 Kariéra 

Po vysokej škole sa Malek presťahoval do New Yorku, kde žil s priateľmi z hereckej komunity a hral v divadelných projektoch. Po návrate do Los Angeles pracoval ako donášač pizze, až kým sa mu nepodarilo získať prvú hereckú úlohu v televíznom seriáli Ženy z rodu Gilmorovcov, z roku 2004. V roku 2006 sa mu podarilo získať vedľajšiu úlohu v komédii Noc v múzeu, pričom sa objavil aj v pokračovaní Noc v múzeu: Tajomstvo hrobky z roku 2014.

V roku 2010 hosťoval v televíznom seriáli 24 a v rovnakom roku tiež účinkoval aj v televíznom seriáli Pacifik. O rok neskôr, účinkoval vo filme Moja krásna učiteľka, po boku hercov ako Tom Hanks, Julia Roberts, Pam Grier a Grace Gummer. 

V rokoch 2015 až 2019 hral hlavnú rolu v televíznom seriáli Mr. Robot, po boku herca Christiana Slatera. Malek získal za svoj herecký výkon niekoľko nominácii na viaceré herecké ocenenia, pričom niektoré z nich aj získal. 

V roku 2018 Malek stvárnil Freddieho Mercuryho vo filme Bohemian Rhapsody, ktorý sa stal kasovým hitom s tržbami vyše 900 miliónov dolárov, a Malekov výkon získal viacero hereckých ocenení vrátane Zlatý glóbus, BAFTA, SAG Award a Academy Awards za najlepšieho herca.

V roku 2021 stvárnil zápornú postavu vo filme Nie je čas zomrieť. V rovnakom roku hral po boku hercov ako Denzel Washington a Jared Leto v dráme Malé veci. V decembri 2021 bolo oznámené, že sa pripojí k filmu Christophera Nolana Oppenheimer, pričom film mal premiéru 21. júla 2023.

V roku 2025 Malek účinkoval v thrilleri Amatér, spoločne s hercami ako Rachel Brosnahan a Laurence Fishburne, v rovnakom roku tiež stvárnil amerického armádneho psychiatra Douglasa Kellyho v historickej dráme Norimberg.

 Súkromný život 

Malek je koptský kresťan, vyhýba sa sociálnym médiám a v rozhovoroch o svojom súkromí je zdržanlivý. V Los Angeles vlastní domy v Laurel Canyon, ktoré kúpil spolu s bratom. V rokoch 2017 až 2023 bol vo vzťahu s Lucy Boynton a v rokoch 2023 až 2025 s Emmou Corrin.

 Iné projekty 

 Externé odkazy 



 Zdroj 

Kategória:Filmoví herci USA
Kategória:Televízni herci USA
Kategória:Divadelní herci USA
Kategória:Držitelia ceny Zlatý glóbus za najlepší mužský herecký výkon (dráma)
Kategória:Držitelia Oscara za najlepší mužský herecký výkon v hlavnej úlohe
Kategória:Držitelia ceny Satellite Award